Thomas Neill Cream

Tohtori **Thomas Neill Cream** (27. toukokuuta 1850 – 16. marraskuuta 1892) oli sarjamurhaaja, joka murhasi ihmisiä myrkyttämällä  Yhdysvalloissa ja Englannissa. Hänet teloitettiin sen jälkeen, kun hänen yrityksensä lavastaa toisia syyllisiksi olivat kiinnittäneet Lontoon poliisin huomion.

Creamin kerrotaan viimeisinä sanoinaan väittäneen olleensa Viiltäjä-Jack, mikä on ilmeisen epätotta, sillä Cream oli vankilassa Viiltäjä-Jackin murhien aikana. Tästä tosiseikasta huolimatta väite on saanut paljon julkisuutta.

## Lapsuus ja nuoruus, Kanada-Englanti-Yhdysvallat, ensimmäinen tuomio

Thomas Cream syntyi vuonna 1850  Glasgow’ssa. Hän varttui Quebecissä vanhempiensa muutettua vuonna 1854 Kanadaan. Thomas oli koulussa erinomainen oppilas, ja jatkoi opintojaan Lontoossa lääketieteen parissa vuonna 1876. Atlantin ylityksen syynä oli opintojen lisäksi nainen, jonka Cream oli joutunut naimaan tämän tultua raskaaksi. Morsiamen perhe oli pakottanut Creamin kirkkoon aseella uhaten.

Kuherruskuukausi oli hädin tuskin ehtinyt päättyä, kun Thomas Cream lähti yöllä kohti Englantia. Jälkeensä hän jätti lappusen, jossa hän kertoi uudelle vaimolleen määränpäänsä. Hän palasi sittemmin takaisin Kanadaan, mutta hänen vaimonsa menehtyi varsin pian salaperäiseen sairauteen. 

Thomas Cream siirtyi harjoittamaan lääkärin tointa Edinburghiin, mutta joutui elokuussa 1879 lähtemään Yhdysvaltoihin, kun hänen raskaana ollut rakastajattarensa löytyi kujalta kloroformimyrkytykseen kuolleena.

Cream muutti Chicagoon ja perusti paikallisen punaisten lyhtyjen alueen lähelle vastaanoton, jossa hän tarjosi laittomia abortteja seksityöntekijöille. Häntä tutkittiin erään potilaan kuoltua, mutta todisteiden puuttuessa hän välttyi tuomiolta. 

14. heinäkuuta 1881 Stott-niminen mies kuoli strykniinimyrkytykseen. Thomas Cream ja rouva Stott pidätettiin. Vaimo oli saanut strykniinin Creamilta, kun oli kertonut epäilevänsä miestään uskottomuudesta ja haluavansa päästä hänestä eroon. Rouva Stott todisti Creamia vastaan välttyäkseen vankilalta. Thomas Cream sai elinkautisen ja passitettiin Jolietin vankilaan.

Thomas Cream vapautettiin kymmenen vuoden kuluttua, kun hänen veljensä oli anonut armahdusta ja mahdollisesti myös lahjonut viranomaisia. Cream oli epäilemättä jo ennen vangitsemistaan naisia inhoava psykopaatti, eikä rouva Stottin petollisuus auttanut asiaa.

## Takaisin Englantiin, uudet murhat

Seuraavaksi 41-vuotias Thomas Cream muutti Englantiin isänsä perinnön avulla, ja saapui 1. lokakuuta 1891 Liverpooliin. Hän muutti Lambeth-nimiseen pikkukaupunkiin.

13. lokakuuta 1891 19-vuotias seksityöntekijä Ellen "Nellie" Donworth kävi juopottelemassa Creamin kanssa. Seuraavana päivänä hän oli erittäin sairas, ja menehtyi 16. lokakuuta strykniinimyrkytykseen.

20. lokakuuta Cream kävi ulkona 27-vuotiaan seksityöntekijä Matilda Clover  kanssa. Tämö sairastui jo samana iltana ja menehtyi seuraavana aamuna; kuolinsyy merkittiin alkoholismista johtuvaksi.

2. huhtikuuta 1892 Cream oli palannut lomamatkalta Kanadasta takaisin Lontooseen, jossa hän yritti myrkyttää erään naisen. Uhri piti Creamin käytöstä epäilyttävänä eikä suostunut juomaan tarjottuja drinkkejä.

11. huhtikuuta Cream tapasi kaksi seksityöntekijää, 21-vuotiaan Alice Marshin sekä 18-vuotiaan Emma Shrivellin. Hän meni tyttöjen asunnolle, jossa hän tarjosi heille Guinnessia. Kun strykniini alkoi vaikuttaa, Cream oli jo kaukana. Molemmat tytöt kuolivat tuskallisesti.